If I Were A Rich (Wo)Man- eh, sellise paremat sorti trimmeri ostaks, mille tera ka vana sitket heina võtab, et ei peaks pikkade kõrte vahelt lehti välja kraapima, Käed ka jub ahakkavad liiga pikaks venima. Kraabi nagu loll suure tee ääres, kes tuleb ligi ja kiidab, nagu ei tea, mis suure  asja eest, kes tahab teada, kui palju selle eest makstakse ja ei usu ka, et ainult paljas töörõõm on kogu see tasu. Kes avaldab arvamust, et ega lehed ikka sõnnikut ei asenda ja miks mässata, kui võib maa peale lihtsalt väetist puistata. A mina väetiste suhtes samasugune friik, kui üks siitkandi kuulus proua transrasvade suhtes. Njah, kui ikka oleks rikas, siis laseks tuua koorma ehtsat hästi laagerdunud sõnnikut. See maksab kõvasti, kuna kaugelt peab vedama. Laseks saunataguse maa üles künda. Ostaks  mootorsae kah, teeks seal võsa ilusamaks. Telliks ekskavaatori, ma juba tean kust ja kelle kaudu saaks, teeks tiigid korda. Kraavikaldad laseks ka siledamaks tõmmata ja kraavi peale on korralikku silda vaja, seda mööda pääseks otse taha heinamaale, kuhu annaks loodusrada rajada. Saun on saja tuhhi eest müügil, ega midagi parata pole, rahvas nii igatseb sauna, kõige parema leiliga saun, kus ma kunagi käinud olen- ja ma olen ikka väga paljudes erinevates saunades käinud. Rikas ju, peab sauna ka ära ostma. Sinna  kulub kõvasti puid, neid peab ostma ja üks mees pakkus ennast eelmisel külakoosolekul kütjaks, maksaks palka, las kütab. Oma majale paneks uue katuse, aknaga- enam niipea ei tilguks kuskilt läbi ja suuremasse tuppa paistaks päike sisse, kui see juhtub veel kunagi välja tulema. Kuuri on vaja põhjalikult kõbida, tollel lendas ju viimase tormiga pool katusekatet pealt. Kasvuhoonega annaks ka üht teist ette võtta. Ja nii muudkui edasi.